Stasiùn de Bòrṡi e Veréssi

A stasiùn de Bòrṡi e VeréssiStasiùn de Bòrṡi e Ver̯éssu a Veréssi, stasiùn de Bòrzi e Veéssu a-a Prìa, staçion de Bòrxi e Veressi in ṡeneṡe (stazione di Borgio Verezzi in italiàn) a l'è ina stasiùn feruviària ch'a se tröva in sciâ feruvîa Ṡena-Vintimìggia, avèrta du 1878, ch'a se tröva intu paìṡe de Bòrṡi, a-u servìssiu du cumün de Bòrṡi e Veréssi, inta pruvinsa de Savuna.

 Stòja 
sinistra|miniatura|In trênu a-u pasaggiu a livéllu de Bòrṡi, a l'intrâ da stasiùn, dund'u se tröva u véggiu caṡéllu
A l'avertǜa da stradda ferâ, du 1872, a Bòrṡi u nu gh'êa 'na vêa stasiùn, cu-i trêni ch'i ghe se fermâvan da-u "Caṡéllu", in curispundénsa du pasaggiu a livéllu. Sta custrusiùn, ch'a l'è ancùn in pé, a l'è stêta fabricâ du 1870 da üna de divixùi da sucietê "Ferrovie Alta Italia", ch'a gh'axêva a sö sêde operativa a Finâ.

Da-u caṡéllu u s'è rivòn a 'na fermâta pe i trêni sulu cuarch'annu ciǜ avanti, dêtu che, cumme cuélla du Burghéttu, a l'è stêta aṡunta a-a linia propiu pe l'inscisténsa di paiṡén. A-u 1° de frevâ du 1878 u l'è duncue cumensòn u servìssiu a-a fermâta de Bòrṡi di trêni pe i pasegê, pe i bagàggi e pe e merse da "grande velucitê", mentre i trêni pe e merse da "picìna velucitê" i nu se ghe puxevan ancùn fermâ. De cuélli anni u l'è nasciüu ascì u prugèttu de fabricâ 'na stasiùn ciǜ grande e funsiunâle, spunciòn da 'n'instansa de ciǜ sitadìn preṡentâ a-u cumün de Bòrṡi a-i 4 de nuvenbre du 1877. U Cumün u l'ha duncue numinòn 'na Cumisciùn pe u prugèttu e u l'ha cumensòn a canpâ e sustanse necesâje pe tiâ sciǜ a stasiùn, a garitta du guardiàn, i âtri servìssi e i giardìn.

A stu prugèttu u g'ha da sübitu piòn parte ascì u cumün de Veréssi, ch'u l'ha cumensòn a canpâ de sustanse intu sö teritòju, mentre i borṡìn i l'han truvòn d'agiüttu fra i discendenti di emigrê a Montevideo e a Buenos Aires. De stu moddu, a-i 15 d'avrî du 1882 a Cumisciùn a l'axeva ṡà pagòn 10.777 franchi, ch'i cruvivan tütte e speṡe pe a stasiùn, ch'a l'è cuscì vegnüa a primma inta Rivêa de Punénte a esse fêta de müàgge, scicumme che alantùa i l'êan ancùn devöê de gabine de légnu. Intu detaggiu, a custrusiùn a l'è 'n'opera da sucietê Saldarini, a prupietâja de cave de prìa röṡa de Veréssi, ch'a l'ha devöòn stu materiâle pe fâne i baṡamenti e i marciapé.

Intu mentre, a-u 1° de setenbre du 1887 u l'è stêtu inandiòn u servìssiu di trêni merse da picìna velucitê, tantu nurmâle che acelerâ, in aṡunta a cuélli pe i pasegê e pe e merse da grande velucitê. A-i 17 de setenbre du 1893, cumme u rèstu da Rivêa de Punénte, a stasiùn a l'è stêta curpìa da 'na gran buriàna ch'a g'ha fêtu inversâ dui vagùi càreghi de carbùn. Inte sti lì u l'ha finìu pe picâghe drentu 'n trênu pasegê ch'u ne vegnìva da Vintimìggia ma, pe l'asperixe du machinista, l'asidente u nu l'ha fêtu di morti o di grossi danni.

A l'ürtimu, avanti de l'avertǜa da stasiùn, a sucietê de feruvîe a l'ha cumandòn âtri 568 franchi de speṡe pe i aredamenti, paghê du tüttu da-u Cumün. Pasòn du tenpu pe rangiâ tütte ste cuestiùi, a-i 12 d'otubre du 1908 a növa stasiùn a l'è stêta avèrta a-u servìssiu.

Inti anni Nuvanta a-a stasiùn de Bòrṡi u gh'è stêtu levòn u segundu binâju, pe esse declasâ a fermâta sensa de persunâle a-i 12 de frevâ du 1997.

 Inpianti 
A stasiùn de Bòrṡi e Veréssi a g'ha 'n fabricòn pe i viagiatùi in sce dui cén, cu-u sö numme scrîtu in scia faciâta pe meṡu de léttere de ceràmica blö d'Arbissöa, ch'i sun di uriginâli de cuànde s'è fêtu a stasiùn. De ciǜ, de pocu ciǜ a levante u se truvâva ascì u ciasâ de càregu cu-u maṡaghìn pe e merse, ch'u se vaciâva in sce 'n binâju de càregu ligòn a-a feruvîa cun dui racòrdi. Lì, fìna inti anni '50 e '60, i ghe rivâvan de lunghe fîe de câri pìn de frü̂ta e de verdǜa, mandâ cu-u trênu in sci merchê de Ṡena, de Milàn e de Türìn, grassie a di vagùi ch'i l'êan purtê inta stasiùn cuànde i ciamâvan i cuntadìn de Bòrṡi, che pe stu fêtu i s'êan missi insemme inta Sucietê Agricula, fundâ a-i 24 de ṡügnu du 1893.  

A-a giurnâ d'ancö a stasiùn a g'ha sulu che in binâju ma, da l'inprincìpiu fìna inti anni Nuvanta, a Bòrṡi u gh'êa dui binâi de cursa, cun cuéllu de munte ch'u l'êa devöòn pe a cuscì dìta "picìna velucitê", mentre inte cuéllu vèrsu u mâ i ghe pasâvan i trêni da "grande velucitê". 

Segundu a clascìfica de RFI a stasiùn de Bòrṡi e Veréssi a l'è 'na stasiùn de categurîa "brunṡu".

 Muvimentu 
A stasiùn de Bòrṡi e Veréssi a l'è servìa da trêni regiunâli de Trenitalia inte l'ànbitu du sö cuntrattu de servìssiu pe a regiùn Ligüria.

 Servìssi 
A stasiùn a g'ha de:
  Servìssi igiénici

 Interscangi 
  Curiêre TPL Linea du traspòrtu püblicu lucâle da pruvinsa de Savuna.
  Tascì.

 Notte 
Notte a-u tèstu

Notte bibliugràfiche

 Bibliugrafìa 


 Âtri prugètti 

Categorîa:Borṡi e Veressi
Bòrṡi e Veréssi